OBH 1173/1995.
Az állampolgári jogok országgyűlési biztosa általános helyettesének jelentése
Ügyintéző: Tasnádiné dr. Bácsi Zsuzsanna

Az eljárás megindulása:

A panaszos élettársi kapcsolatban él Élettársi kapcsolatból gyermek született. Az élettársa korábbi házasságából született gyermek mozgáskorlátozott. A  beteg gyermek után ápolási díjat kapnak ezért az 1995 őszén született közös gyermekük után gyermekgondozási díjat nem igényeltek, mert akkor az ápolási díjra nem  jogosultak. Sérelmezi, hogy a két ellátást együtt nem kaphatják meg, bár a gyermekek külön-külön mindkét ellátásra jogosultak.
Tanácsot kér mit csináljanak. Beteg gyermeket intézetbe nem akarják adni, és az iskolába járása csak felnőtt kisérővel oldható meg.

A megállapított tényállás:

A panaszos élettársi kapcsolatban él Élettársi kapcsolatból gyermek született. Az élettársa korábbi házasságából született gyermek mozgáskorlátozott. A  beteg gyermek ellátására ápolási díjat kapott az anya, az 1993. évi  III. törvény 40-44.§-ai alapján. Az 1993. évi  III. törvény  42.§ (1) bek. b.) pontja szerint nem jogosult ápolási díjra az a hozzátartozó, aki rendszeres pénzellátásban részesül. Ugyanezen törvény 4.§ (1) bek. g.) pontja szerint a gyermekgondozási segély  rendszeres pénzellátás. Így, ha a második gyermek után az anya megigényli a GYES-t, elveszti a nagyobb gyermek után járó ápolási díjat. Panaszos munkanélküli járadéka lejárt. Jövedelmük nagyon alacsony, a munkanélküli járadékkal együtt 30.000 Ft.

Az ügy jogszabályi háttere:

 -  a szociális igazgatásról és szociális ellátásokról szóló 1993. évi III. törvény
 -  a  társadalombiztosításról szóló 1975. évi II. törvény,
 - a családi pótlékról és a családok támogatásáról szóló 1990. évi XXV. törvény, 
 - ennek végrehajtási rendelete a 68/1995 (VI.17) Kor. rend.,
 - Az 1996. évi XXII. törvény, amely módosította az egyes szociális ellátásokkal kapcsolatos törvényeket,

Az érintett alkotmányos jogok.

A Magyar Köztársaság Alkotmányának 70/E §-ban írt szociális biztonsághoz ellátáshoz való jog.

A vizsgálat megállapításai

A panasz beadása idején hatályos szabályozás szerint -1993. évi  III. törvény  42.§ (1) bek. b.) pontja valóban nem igényelhetett ugyanaz a személy ápolási díjat és GYES-t.
Hivatal vizsgálta, mi indokolja ezt a  kizáró feltételt akkor, amikor a kétféle ellátásra más-más gyermek jogosult.  Esetleges jogszabály-módosítási javaslattal azonban a Hivatal várt, mert az egyes szociális ellátásokra vonatkozó jogszabályok módosítását az Országgyűlés napirendjébe felvette.

Az Országgyűlés 1996. április 9. napján elfogadott 1996. évi XXII. törvénnyel módosította az egyes szociális ellátásokkal kapcsolatos törvényeket. Többek között módosította a szociális igazgatásról és szociális ellátásokról szóló 1993. évi III. törvényt is. Az 1993. évi III. törvény módosított  4.§, 41.§, és  42.§.-ai értelmében anyasági támogatás jövedelem, és a gyermekgondozási segély nem minősül rendszeres jövedelemnek. Ebből következően a gyermekgondozási segély folyósítása mellett ápolási díj is kérhető.

Az ápolási díj feltételeinek módosítása a Magyar Köztársaság Alkotmányának 70/E §-ban írt szociális biztonsághoz ellátáshoz való jog érvényesülését elősegíti. További jogszabály-módosítást az ápolási díjjal kapcsolatban a Hivatal nem tart szükségesnek, ezért a vizsgálatot lezártam.

Budapest, 1996. május 14.

Dr. Polt Péter